INTUCH มองรายได้ปี 64 ทรงตัว เน้นบริหารต้นทุนประคอง “อิบิทด้า”
INTUCH มองรายได้ปี 64 ทรงตัวจากปีก่อน เนื่องจากผลกระทบของภาวะเศรษฐกิจ โดยบริษัทจะเน้นบริหารต้นทุน-ค่าใช้จ่าย เพื่อรักษาระดับการเติบโตของ “อิบิทด้า”
INTUCH มองรายได้ปี 64 ทรงตัวจากปีก่อน จากผลกระทบของภาวะเศรษฐกิจ โดยบริษัทจะเน้นบริหารต้นทุน-ค่าใช้จ่าย เพื่อรักษาระดับการเติบโตของ “อิบิทด้า”
11 ส.ค. 2564

นางสาวทมยันตี คงพูลศิล ผู้ช่วยกรรมการผู้อำนวยการอาวุโส ส่วนงานบริหารการลงทุนและการลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยผ่านงาน Opportunity Day ว่า ผลการดำเนินงานในช่วงครึ่งแรกของปี 2564 บริษัทมีกำไรสุทธิลดลงเล็กน้อย เนื่องจากส่วนแบ่งกำไรจากเอไอเอสและไทยคมลดลง
โดยในส่วนของไทยคมมีส่วนแบ่งผลกำไรลดลงถึง 90% เนื่องจากในช่วงเดียวกันของปีก่อนมีการรับรู้รายการพิเศษจากเงินชดเชย อย่างไรก็ตาม ทางบริษัทยังคงจ่ายปันผลระหว่างกาลเป็นเงินสด 1.23 บาท หรือคิดเป็นอัตราส่วนตอบแทนเงินปันผล (ยีลด์) ที่ราว 2%
ขณะที่ธุรกิจ ninjavan บริษัทยังมองเห็นการเติบโต เนื่องจากนินจาแวนไม่ได้ทำธุรกิจเพียงเพียงแค่ที่ประเทศไทยเท่านั้น แต่ยังมีธุรกิจในต่างประเทศ ดังนั้นจึงยังมีโอกาสในการเติบโตอีกมาก
ด้านผลการดำเนินงานในปีนี้ คาดว่าจะลดลงเล็กน้อย เนื่องจากผลกระทบของเศรษฐกิจ แต่อย่างไรก็ตาม บริษัทจะเน้นบริหารค่าใช้จ่าย เพื่อรักษาในส่วนของ EBITDA ให้อยู่ในระดับคงที่ ส่วนแผนการลงทุนในช่วงครึ่งปีหลังนั้น ปัจจุบันบริษัทมีกระแสเงินสดราว 2 พันล้านบาท โดยยังคงมองหาโอกาสในการลงทุนอย่างต่อเนื่อง เพื่อสร้างผลตอบแทนที่ดีให้กับบริษัท
อนึ่ง INTUCH รายงานผลการดำเนินงานงวดไตรมาส 2 มีกำไรสุทธิ 2.8 พันล้านบาท ลดลง 5% จากปีก่อนมีกำไร 2.9 พันล้านบาท ส่วนงวด 6 เดือนมีกำไร 5.4 พันล้านบาท ลดลง 4% จากปีก่อนมีกำไร 5.7 พันล้านบาท
พร้อมจ่ายปันผลจากงวดดำเนินงานวันที่ 1 ม.ค. 2564 ถึงวันที่ 30 มิ.ย. 2564 เป็นเงินสด 1.23 บาทต่อหุ้น กำหนดขึ้นเครื่องหมาย XD วันที่ 17 ส.ค. 2564 และกำหนดจ่ายเงินปันผล 2 ก.ย. 2564
ด้าน บล. กรุงศรี ระบุในบทวิเคราะห์ คงคำแนะนำ “ถือ” ราคาเป้าหมายเดิมที่ 67.5 บาท โดยหุ้นมีปัจจัยหนุนระยะสั้นจากการซื้อหุ้นของ GULF เพิ่มเติม คาดว่า GULF พยายามจะถือหุ้นมากกว่า 50% ใน INTUCH เพื่อรวมผลงบการเงินของ INTUCH เข้าในงบของบริษัท
ส่วน บล.เคจีไอ (ประเทศไทย) จำกัด ระบุในบทวิเคราะห์ คงประมาณการกำไรสุุทธิของ INTUCH ในปี 2564 เอาไว้ที่ 1.03 หมื่นล้านบาท และปี 2565 ที่ 1.06 หมื่นลานบาท โดยกำไรในปีนี้จะถูกกดดันจากสัดส่วนแบ่งกำไรจาก ADVANC ที่ลดลง และผลประกอบการของ THCOM ที่ชะลอลงตามรายได้จากดาวเทียมที่ลดลง เนื่องจากมีดาวเทียมที่จะหมดสัมปทานในเดือนหน้า
อย่างไรก็ตาม ยังคงคำแนะนำ “ถือ” INTUCH และประเมินราคาเป้าหมาย SOTP ของ INTUCH ที่ 66.00 บาท